จ.อุทัยธานีฝนตกหนักติดต่อกันหลายวัน โดยเฉพาะในป่าต้นน้ำห้วยขาแข้ง
จ.อุทัยธานีฝนตกหนักติดต่อกันหลายวัน โดยเฉพาะในป่าต้นน้ำ ห้วยขาแข้ง ส่งผลให้ปริมาณน้ำในเขื่อนหลักทั้ง 2 แห่ง เกินความจุอ่าง ในขณะที่แม่น้ำสะแกกรังถึงจุดวิกฤตแล้ว กองอำนวยการป้องกันและบรรเทาสาธารณภัยประกาศเขตภัยพิบัติแล้ว 8 อำเภอ

วันนี้ (15 ต.ค.2560) จากสถานการณ์ฝนตกหนักต่อเนื่องติดต่อกันหลายวัน โดยเฉพาะในเขาต้นน้ำป่าห้วยขาแข้ง ส่งผลให้อ่างเก็บน้ำทับเสลา (ทับ-สะ-เหลา) ตำระบำอำเภอลานสัก และอ่างเก็บน้ำห้วยขุนแก้ว ตำบลทองหลาง อำเภอห้วยคต ล่าสุดมีปริมาณน้ำเต็มความจุอ่าง ต้องเร่งพร่องน้ำไปยังท้ายเขื่อน โดยโครงการชลประทานอุทัยธานีได้รายงานถึงสถานการณ์ปริมาณน้ำในเขื่อนทับเสลา มีน้ำเก็บกัก 157.71 ล้านลูกบาศก์เมตร คิดเป็นร้อยละ 98.56 เปอร์เซ็นต์ ระบายน้ำออกวันละ 2.54 ล้านลูกบาศก์เมตร ส่วนปริมาณน้ำในเขื่อนห้วยขุนแก้ว อำเภอห้วยคต มีน้ำเก็บกัก 44.51 ล้านลูกบาศก์เมตร คิดเป็นร้อยละ 102 ล้นอ่างออกวันละ 1.72 ล้านลูกบาศก์เมตร
 


ขณะที่แม่น้ำแกกรังที่ไหลผ่านตัวเมืองอุทัยธานี ได้ถึงจุดวิกฤตแล้วที่ 18.50 ระดับน้ำทะเลปานกลาง ปริมาณน้ำได้ล้นตลิ่งท่วมพื้นที่ลุ่มต่ำ โดยเฉพาะบ้านเรือนที่อยู่ติดริมแม่น้ำสะแกกรังชาวบ้านต้องยกของขึ้นที่สูง และทำทางเดินชั่วคราว
 


ซึ่งกองอำนวยการป้องกันและบรรเทาสาธารณภัยได้ประกาศเขตพื้นที่ประสบสาธารณภัยแล้ว จำนวน 8 อำเภอ ใน 59 ตำบล 415 หมู่บ้าน ในปัจจุบันยังคงมีสถานการณ์อุทกภัยในพื้นที่ 4 อำเภอ 16 ตำบล 64 หมู่บ้าน ขณะที่ผู้ว่าราชการจังหวัดอุทัยธานีได้สั่งการลงไปยังหน่วยงานที่เกี่ยวข้องเร่งสำรวจความเสียหายและให้การช่วยเหลืออย่างเร็วที่สุดและเตรียมพร้อมอุปกรณ์กู้ชีพ กู้ภัย ในกรณีฉุกเฉินและให้เฝ้าติดตามสถานการณ์ตลอด 24 ชั่วโมง